**Aur și argint**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ești singură-n apus, în prag de toamnă,

când gândurile-ți toate, purpurii,

îți urcă pân’ la nori și te îndeamnă

să le urmezi, ca ele să devii.

Obrajii-ți ard, iar inima pulsează

în ritm ce-ți face sângele torent

ce îți inundă trupul și cutează

să-ți fie, al dorinței, stimulent.

Te lași în voia cerului o vreme,

și îți alinți un dor neîmplinit,

plutești în rubiniul cu poeme

al zilei ce se-ndreaptă spre sfârșit.

În liniștea apusului, îți pare

că Soarele, pe drumul său de foc,

e timpul ce se scurge într-o mare

în care anii nu-s decât un joc.

Îți cauți gândurile - se-nserează -

le-aduni sub raze care nu te mint

din Luna ce, acum, îți luminează

cărarea cu șuvițe de argint.